《吴孟章自乐山八景 其五 引泉渠》
明代·张宁

疏凿近山陂，开云导玉脂。岸回斜沁圃，石矗细通池。

溪雨涨来急，野花流到迟。因之想清渭，欲访郑当时。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。